માણસની બુદ્ધિ શક્તિ બુધ વડે જોવાય છે, બુધ જો મંગળ કે ચંદ્ર સાથે હોય અર્થાત તેના દુશ્મન ગ્રહો સાથે હોય તો અભ્યાસમાં વારંવાર વિઘ્નો આવે છે. ગુરુ બળવાન હોય તો માણસને ઉચ્ચ હોદ્દો અને નસીબનો સાથ મળે છે. ગુરુએ જ્ઞાનનો કારક છે. બુધને અભ્યાસ સાથે વધુ લેવાદેવા છે. પણ આજે આપણે જે રહસ્યની વાત કરવાના છીએ તે ચંદ્ર આધારિત છે, લાલકિતાબમાં ચંદ્રને અભ્યાસ સાથે જોડવામાં આવ્યો છે. જેવો ચંદ્ર તેવો જાતકનો અભ્યાસ. આપણે જાણીએ જ છીએ કે ચંદ્ર તેના દુશ્મન ગ્રહોની રાશિઓમાં નબળો હોય છે, વૃશ્ચિક રાશિમાં ચંદ્ર નીચનો થઇ ક્ષીણ કહેવાય છે. પહેલે ચંદ્ર જો શુભ રાશિઓમાં હોય તો જાતકને તેના અભ્યાસનો પૂરતો ન્યાય મળે છે. પહેલે ચંદ્ર જો શનિ કે બુધ વડે દ્રષ્ટ ન હોય તો જાતક ગમે તે અભ્યાસ કરે પણ તેને અભ્યાસનું પૂરતું વળતર મળે છે. ઘણીવાર આપણે જોઈએ છીએ કે સામાન્ય અભ્યાસ કરેલ વ્યક્તિ પણ સારા હોદ્દા પર સારી જગ્યાએ નોકરી કરતી હોય છે, આ પ્રકારના દાખલામાં ચંદ્રની સ્થિતિ જોશો તો તમને ચંદ્ર ચોક્કસ બળવાન મળશે. અહી ચંદ્રને બળ આપવા લાલ રંગની ચીજો પોતાની સાથે રાખવી.